Villy Søvndal (SF), 2003-10-08:
Tak for lejligheden til at svare også lige efter hr. Helge Adam Møller, for mig forekommer det helt underligt, at det samme flertal, når der er så stort et folkeligt behov for at takke, så ikke er villig til at lave en åben høring, hvor man diskuterer betingelserne.
Det forstår jeg slet ikke sammenhængen i, men det kan vi jo vende tilbage til senere.
Vi stemte ligeledes imod B 165, som var til behandling den 15. maj, hvor Danmark med beslutningsforslagets ord blev besættelsesmagt i Irak.
Vi stemmer imod det her forslag om at udvide styrken i omfang og i virkeligheden på ubestemt tid fremover.
Der er vel ingen i den her sal, der er ved sine fulde fem, der forestiller sig, at denne her aktion er slut, når det nuværende mandat udløber i december; vi vender med sikkerhed tilbage til sagen.
Hvad er så problemerne i det her?
Det første problem er, at det her er en krig, en besættelse, der konsekvent bryder samtlige folkeretlige regler, der er bygget op efter Anden Verdenskrig.
Hvis man er i tvivl om det, så synes jeg, at hver dag, der går, bringer klarere lys.
Danmark har valgt, ikke en selvstændig politisk linje, Danmark har valgt at lægge sig fuldstændig op ad det nuværende, ekstreme amerikanske lederskabs kurs.
Det er en farlig udvikling, Danmark dermed har indledt.
Så bidrager man til en krig, hvor det jo er bemærkelsesværdigt at høre ordførerne i dag fra de borgerlige partier og Dansk Folkeparti.
Det er nogle helt andre taler, end vi har hørt indtil nu.
Alle de centrale elementer er pillet ud, fordi vi står med en sag, der så systematisk er bygget op på løgn, på fortielser, på fordrejelser, på ting, man godt vidste ikke holdt stik.
Det har været bemærkelsesværdigt at opleve vandringen væk fra de oprindelige argumenter
- det har ikke været en særlig charmerende vandring - og det er jo fantastisk, at man netop i den situation ikke synes fra regeringspartiernes og Dansk Folkepartis side, at man har et udsøgt behov for at forklare sig over for en undrende offentlighed, der har hørt på nogle argumenter, der ikke holdt vand. Kigger man så på den nuværende situation, så har vi en besættelse, hvor besættelsesmagterne står i stigende problemer.
Jeg citerer fra forslagets bemærkninger: »Efterfølgende er sikkerhedssituationen i Irak, herunder det danske ansvarsområde, forværret.« Og senere: »Der er endvidere ikke udsigt til forbedring af situationen på kort sigt.«
Det står i øvrigt i skærende kontrast til en artikel, som forsvarsministeren har i Jyllands-Posten i dag, hvor han skriver i det sidste afsnit før overskriften »Paradokser«:
Men i et land, hvor hver husstand har lov til at have to håndvåben, er de seneste ugers fravær af større optøjer og skyderier et stort skridt fremad.«
Jeg ved ikke, om det er for meget at bede udenrigsministeren og forsvarsministeren om at koordinere deres synspunkter.
Vi har et beslutningsforslag fra
udenrigsministeren, der taler om en situation, der bliver forværret uden udsigt til forbedring, og over for det har vi en forsvarsminister, der taler om en forbedret sikkerhedspolitisk situation.
Det er noget af det, som, jeg synes, vi passende kunne være lidt optaget af, når vi skal behandle forslaget i udvalget: Om det er forsvarsministerens vurdering af situationen, der er den rigtige.
Det store problem, også nu, er, at USA og de allierede, der ligger fladt, ønsker at bevare den militære, den politiske, den økonomiske kontrol over udviklingen i Irak og ikke overlade magten til FN.
Jeg prøvede at udfritte Venstres ordfører om, hvorvidt man ville lægge pres på USA i denne her sammenhæng, og ikkesvarene viste jo tydeligt, at det vil Danmark ikke.
I konflikten mellem FN, udtrykt ved Kofi Annan, og den amerikanske ledelse, udtrykt ved Bush, lægger den danske regering sig fuldstændig ned for det amerikanske synspunkt.
Det er derfor, Kofi Annan udtrykte sig så vredt.
Det er ikke en vanesag at gøre det for Kofi Annan, som normalt er et meget besindigt menneske.
Jeg skal så runde af med at sige, at jeg synes, det er godt, at vi har fået så klare løfter fra den socialdemokratiske ordfører om, at hvis der skal ske en forlængelse, så vender sagen med sikkerhed tilbage her i Folketingssalen.